
NÁVRH UZNESENIA EURÓPSKEHO PARLAMENTU
o správe Komisie o Albánsku za rok 2025
(2025/2250(INI))
Európsky parlament,
–	so zreteľom na Stabilizačnú a asociačnú dohodu medzi Európskymi spoločenstvami a ich členskými štátmi na jednej strane a Albánskou republikou na strane druhej[footnoteRef:1], [1:  Ú. v. EÚ L 107, 28.4.2009, s. 166, ELI: http://data.europa.eu/eli/agree_internation/2009/332/oj.] 

–	so zreteľom na žiadosť Albánska o členstvo v EÚ predloženú 24. apríla 2009,
–	so zreteľom na nariadenie Európskeho parlamentu a Rady (EÚ) 2021/1529 z 15. septembra 2021, ktorým sa zriaďuje nástroj predvstupovej pomoci (IPA III)[footnoteRef:2], [2:  Ú. v. EÚ L 330, 20.9.2021, s. 1, ELI: http://data.europa.eu/eli/reg/2021/1529/oj.] 

–	so zreteľom na nariadenie Európskeho parlamentu a Rady (EÚ) 2024/1449 zo 14. mája 2024 o zriadení Nástroja na podporu reforiem a rastu pre západný Balkán[footnoteRef:3], [3:  Ú. v. EÚ L, 2024/1449, 24.5.2024, ELI: http://data.europa.eu/eli/reg/2024/1449/oj.] 

–	so zreteľom na oznámenie Komisie z 5. februára 2020 s názvom Posilnenie procesu pristúpenia – Dôveryhodná perspektíva členstva v EÚ pre krajiny západného Balkánu (COM(2020)0057),
–	so zreteľom na oznámenie Komisie z 8. novembra 2023 s názvom Nový plán rastu pre západný Balkán (COM(2023)0691),
–	so zreteľom na Program reforiem Albánska, ktorý bol predložený v rámci Nástroja EÚ na podporu reforiem a rastu a ktorý Komisia schválila 23. októbra 2024,
–	so zreteľom na oznámenie Komisie z 8. júla 2025 s názvom Správa o právnom štáte 2025 (COM(2025)0900) a na sprievodný pracovný dokument útvarov Komisie s názvom Správa o právnom štáte 2025 – Kapitola o situácii v oblasti právneho štátu v Albánsku (SWD(2025)0928),
–	so zreteľom na oznámenie Komisie zo 4. novembra 2025 s názvom Oznámenie o politike rozširovania EÚ za rok 2025 (COM(2025)0690) a na sprievodný pracovný dokument útvarov Komisie s názvom Správa o Albánsku za rok 2025 (SWD(2025)0750),
–	so zreteľom na záverečnú správu volebnej pozorovateľskej misie Úradu pre demokratické inštitúcie a ľudské práva (ODIHR) Organizácie pre bezpečnosť a spoluprácu v Európe (OBSE) z 23. októbra 2025 o parlamentných voľbách v Albánsku, ktoré sa konali 11. mája 2025,
–	so zreteľom na vyhlásenie zo samitu EÚ – západný Balkán, ktorý sa konal 17. decembra 2025 v Bruseli,
–	so zreteľom na svoje predchádzajúce uznesenia o Albánsku,
–	so zreteľom na článok 55 rokovacieho poriadku,
–	so zreteľom na správu Výboru pre zahraničné veci (A10-0000/2026),
A.	keďže rozširovanie EÚ je naďalej strategickou investíciou do mieru, bezpečnosti, stability a demokratického a sociálno-ekonomického rozvoja na celom európskom kontinente;
B.	keďže Albánsko si zachovalo jasnú strategickú orientáciu na členstvo v EÚ a preukázalo úplné zosúladenie so spoločnou zahraničnou a bezpečnostnou politikou EÚ (SZBP);
C.	keďže Albánsko je kandidátskou krajinou EÚ od roku 2014, prístupové rokovania začalo v júli 2022, proces preverovania úspešne ukončilo v novembri 2023 a v období od 15. októbra 2024 do 17. novembra 2025 otvorilo všetky rokovacie bloky;
D.	keďže v správe Komisie o Albánsku za rok 2025 sa potvrdzuje, že krajina naďalej dosahuje pokrok vo väčšine oblastí súvisiacich s pristúpením, pričom sa zdôrazňuje potreba hlbších, konzistentnejších a nezvratných reforiem;
E.	keďže dôveryhodnosť procesu rozširovania závisí skôr od prísnej podmienenosti, pokroku založeného na zásluhách a účinného vykonávania reforiem než len od formálneho prijatia právnych predpisov;
F.	keďže posilnenie demokratických inštitúcií, nezávislosti súdnictva, protikorupčného úsilia, slobody médií a základných práv má naďalej zásadný význam pre trajektóriu pristúpenia Albánska;
G.	keďže odporúčania OBSE/ODIHR na ďalšie zlepšenie organizovanie volieb v Albánsku ešte neboli v plnej miere vyriešené; 
1.	víta mimoriadny záväzok Albánska k integrácii do EÚ založený na konsenze všetkých politických strán a výraznej podpore medzi občanmi a oceňuje skutočnosť, že Albánsko otvorilo všetky bloky prístupových rokovaní len v priebehu 13 mesiacov; 
2.	víta ambíciu Albánska uzavrieť prístupové rokovania do konca roka 2027 a rýchly pokrok dosiahnutý v posledných rokoch; vyzdvihuje potrebu zabezpečiť riadne vykonávanie právnych predpisov; 
3.	konštatuje, že Komisia hodnotí albánsky volebný rámec ako vo všeobecnosti primeraný na uskutočnenie pluralitných volieb, pričom opätovne zdôrazňuje obavy týkajúce sa nerovnakých podmienok, zneužívania administratívnych zdrojov, obvinení z kupovania hlasov a tlaku na voličov; vyzýva preto väčšinu a opozíciu, aby konštruktívne a inkluzívne uskutočňovali komplexnú volebnú reformu v úzkej spolupráci s občianskou spoločnosťou a aby v plnej miere vykonali zostávajúce odporúčania OBSE/ODIHR a Benátskej komisie v dostatočnom predstihu pred budúcimi volebnými cyklami;
4.	vyjadruje znepokojenie nad pokračujúcou politickou polarizáciou a konfrontačným politickým diskurzom, ktoré oslabujú parlamentný dohľad, dôveru verejnosti a účinné fungovanie demokratických inštitúcií;
5.	nabáda na prísnejšiu parlamentnú kontrolu výkonnej moci, väčšiu transparentnosť legislatívnych postupov a zmysluplnejšie konzultácie s organizáciami občianskej spoločnosti, sociálnymi partnermi a nezávislými inštitúciami;
Právny štát, súdnictvo a boj proti korupcii
6.	víta pokračujúce vykonávanie procesu reformy súdnictva vrátane preverovania sudcov a prokurátorov, čo prispelo k zvýšeniu zodpovednosti a integrity v súdnictve; poukazuje však na pretrvávajúce výzvy týkajúce sa efektívnosti súdnictva, neuzavretých prípadov, konzistentnosti judikatúry a pokusov o neprimerané ovplyvňovanie;
7.	požaduje ďalšie posilnenie orgánov správy súdnictva, zabezpečenie ich nezávislosti, transparentnosti a odbornej spôsobilosti, ako aj trvalé investície do súdnej infraštruktúry a digitalizácie;
8.	zdôrazňuje, že korupcia je naďalej vážnym problémom a že napriek pokroku v právnom a inštitucionálnom rámci musí Albánsko ďalej konsolidovať svoje výsledky v oblasti vyšetrovaní, trestných stíhaní a právoplatných odsúdení, najmä v prípadoch korupcie na vysokých miestach;
9.	trvá na tom, že korupciu treba riešiť na všetkých úrovniach s cieľom posilniť dôveru občanov v štátne inštitúcie a umožniť predvídateľné podnikateľské prostredie;
10.	zdôrazňuje význam účinného boja proti organizovanej trestnej činnosti vrátane prania špinavých peňazí a sietí obchodovania s drogami a požaduje intenzívnejšiu spoluprácu s agentúrami EÚ, ako sú Europol a Eurojust;
Základné práva a sloboda médií
11.	vyzýva na ďalšie úsilie o ochranu slobody prejavu a plurality médií vrátane väčšej transparentnosti možných konfliktov záujmov vlastníkov médií, záruk proti politickému a hospodárskemu tlaku na novinárov a účinného vyšetrovania hrozieb a útokov na pracovníkov médií;
12.	nabáda Albánsko, aby posilnilo inštitucionálny rámec na ochranu menšín a zraniteľných skupín vrátane Rómov a Egypťanov, osôb so zdravotným postihnutím, migrujúcich pracovníkov a LGBTIQ+ osôb a aby zabezpečilo účinné vykonávanie antidiskriminačných právnych predpisov; je znepokojený protirodovou rétorikou používanou v politickom diskurze;
13.	zdôrazňuje potrebu zlepšiť prístup k spravodlivosti, najmä pre zraniteľné a marginalizované skupiny;
Reforma verejnej správy a správa vecí verejných
14.	uznáva pokrok v reforme verejnej správy vrátane strategického plánovania a koordinácie; zdôrazňuje však, že treba vyvinúť ďalšie úsilie na zabezpečenie prijímania zamestnancov na základe zásluh a odpolitizovania verejnej služby;
15.	vyzýva na zlepšenie politického plánovania, rozhodovania založeného na dôkazoch a transparentných rozpočtových procesov vrátane posilneného parlamentného dohľadu nad verejnými financiami;
Sociálno-ekonomické reformy a životné prostredie
16.	víta zapojenie Albánska do vykonávania plánu rastu EÚ pre západný Balkán; konštatuje však, že pretrvávajú štrukturálne nedostatky vrátane neformálnosti, obmedzeného rastu produktivity a náročného podnikateľského prostredia; opätovne zdôrazňuje význam zlepšenia dopravnej infraštruktúry medzi krajinami západného Balkánu a budovania prepojení s členskými štátmi EÚ;
17.	zdôrazňuje význam investícií do vzdelávania, rozvoja zručností a inovácií s cieľom podporiť udržateľný rast a sociálnu súdržnosť;
18.	poukazuje na to, že skutočný sociálny dialóg má kľúčový význam pre zabezpečenie výhod rozšírenia rôznym skupinám obyvateľstva; vyjadruje poľutovanie nad nízkou frekvenciou zasadnutí Národnej rady práce; vyzýva na posilnenie tripartitného konzultačného procesu vrátane primeraného zastúpenia odborových zväzov; zdôrazňuje, že je potrebné ďalej podporovať budovanie kapacít sociálnych partnerov;
19.	so znepokojením berie na vedomie hodnotenie Komisie, že za posledný rok sa v oblasti životného prostredia a zmeny klímy nedosiahol žiadny pokrok;
Zahraničná politika a regionálna spolupráca
20.	oceňuje skutočnosť, že Albánsko sa ďalej plne zosúlaďuje so spoločnou zahraničnou a bezpečnostnou politikou EÚ vrátane reštriktívnych opatrení, pokračuje v zapájaní sa do misií a operácií SBOP a zohráva konštruktívnu úlohu pri podpore regionálnej stability;
21.	zdôrazňuje význam dobrých susedských vzťahov a regionálnej spolupráce ako základných prvkov procesu rozširovania a víta aktívnu účasť Albánska na regionálnych iniciatívach;
Podpora EÚ
22.	víta finančnú a technickú pomoc EÚ Albánsku v rámci nástroja IPA III a Nástroja na podporu reforiem a rastu a zdôrazňuje, že takáto podpora musí zostať pevne spojená s konkrétnym vykonávaním reforiem a merateľnými výsledkami;
°
°	°
23.	poveruje svoju predsedníčku, aby postúpila toto uznesenie predsedovi Európskej rady, Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov a prezidentovi, vláde a parlamentu Albánskej republiky.

[bookmark: _Toc223337137]DÔVODOVÁ SPRÁVA
Táto správa hodnotí súčasný stav a najnovší vývoj, pokiaľ ide o pokrok Albánska v pristupovaní k EÚ. Zahŕňa reakciu Parlamentu na správu Komisie o rozširovaní z roku 2025.
Albánsko je kandidátskou krajinou EÚ od roku 2014, prístupové rokovania začalo v júli 2022, proces preverovania úspešne ukončilo v novembri 2023 a v období od 15. októbra 2024 do 17. novembra 2025 – v rekordnom čase niečo vyše roka – otvorilo všetky rokovacie bloky.
V tomto a budúcom roku si Albánsko bude musieť udržať túto dynamiku, aby splnilo svoj cieľ, ktorým je pripravenosť na pristúpenie k EÚ do konca roka 2027. To by členským štátom umožnilo pristúpiť k ratifikácii zmluvy o pristúpení Albánska k EÚ do konca desaťročia. V tejto ďalšej fáze bude mať zásadný význam účinné vykonávanie prijatých reforiem v praxi.
Táto správa posudzuje pokrok Albánska, pokiaľ ide o jeho demokratické inštitúcie, slobodu médií, zapojenie občianskej spoločnosti, základné práva, právny štát, sociálno-ekonomické reformy, životné prostredie, regionálnu spoluprácu a zahraničnú politiku.
Napriek dosiahnutému pokroku Albánsko stále čelí viacerým výzvam, ako je prekonanie vnútornej politickej polarizácie a zlepšenie politickej kultúry, posilnenie právneho štátu a konsolidácia protikorupčných reforiem.
Tohtoročná správa kladie osobitný dôraz na sociálno-ekonomické reformy a zdôrazňuje kľúčový význam skutočného sociálneho dialógu pre zabezpečenie výhod rozšírenia rôznym skupinám obyvateľstva.

<FootprintIntro>V súlade s článkom 8 prílohy I k rokovaciemu poriadku spravodajca vyhlasuje, že do svojej správy zahrnul informácie k záležitostiam týkajúcim sa predmetu spisu, ktoré mu počas prípravy návrhu správy poskytli títo zástupcovia záujmových skupín, na ktorých sa vzťahuje medziinštitucionálna dohoda o povinnom registri transparentnosti[footnoteRef:4], alebo títo zástupcovia verejných orgánov tretích krajín vrátane ich diplomatických misií a veľvyslanectiev:</FootprintIntro> [4:  Medziinštitucionálna dohoda z 20. mája 2021 medzi Európskym parlamentom, Radou Európskej únie a Európskou komisiou o povinnom registri transparentnosti (Ú. v. EÚ L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Zástupcovia záujmových skupín, na ktorých sa vzťahuje medziinštitucionálna dohoda o povinnom registri transparentnosti

	

	2. Zástupcovia verejných orgánov tretích krajín vrátane ich diplomatických misií a veľvyslanectiev

	Government of Republic of Albania

	Members of Parliament of the Republic of Albania 


Vypracovanie uvedeného zoznamu je vo výlučnej zodpovednosti spravodajcu.
Ak sú v zozname uvedené mená, funkcie alebo mená a funkcie fyzických osôb, spravodajca vyhlasuje, že predložil dotknutým fyzickým osobám oznámenie Európskeho parlamentu o ochrane údajov č. 484 (https://www.europarl.europa.eu/data-protect/index.do), v ktorom sa stanovujú podmienky spracúvania ich osobných údajov a práva súvisiace s týmto spracúvaním.

